CELEX: 62008TN0409
Language: el
Date: 2008-09-24 00:00:00
Title: Υπόθεση T-409/08: Προσφυγή της 24ης Σεπτεμβρίου 2008 — El Fatmi κατά Συμβουλίου της Ευρωπαϊκής Ενώσεως

22.11.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 301/54
            
         Προσφυγή της 24ης Σεπτεμβρίου 2008 — El Fatmi κατά Συμβουλίου της Ευρωπαϊκής Ενώσεως
   (Υπόθεση T-409/08)
   (2008/C 301/90)
   Γλώσσα διαδικασίας: η ολλανδική
   Διάδικοι
   
      Προσφεύγων: Nouriddin El Fatmi (Vught, Κάτω Χώρες) (εκπρόσωπος: G. Pulles, δικηγόρος)
   
      Καθού: Συμβούλιο της Ευρωπαϊκής Ενώσεως
   Αιτήματα τou προσφεύγοντος
   Ο προσφεύγων ζητεί από το Πρωτοδικείο:
   
               —
            
            
               να κηρύξει ανεφάρμοστο τον κανονισμό (ΕΚ) 2580/2001 και/ή να ακυρώσει την απόφαση 2008/583/ΕΚ του Συμβουλίου της 15ης Ιουλίου 2008 κατά το μέρος που οι πράξεις αυτές έχουν εφαρμογή επί του προσφεύγοντος·
            
         
               —
            
            
               να καταδικάσει το Συμβούλιο στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων ζητεί από το Πρωτοδικείο να αναγνωρίσει ότι ο κανονισμός (ΕΚ) 2580/2001 (1) δεν έχει εφαρμογή επ' αυτού και να ακυρώσει την απόφαση 2008/583/ΕΚ (2) κατά το μέρος που αφορά τον προσφεύγοντα.
   Πρώτον, ο προσφεύγων ισχυρίζεται ότι το Συμβούλιο ενήργησε σε αντίθεση με τις επιταγές του άρθρου 5 ΕΚ. Κατά τον προσφεύγοντα, το Συμβούλιο δεν ήταν αρμόδιο, καθόσον δεν υπάρχει σύνδεσμος με τρίτες χώρες ή με την κοινή αγορά.
   Δεύτερον, ο προσφεύγων προβάλλει ότι τα άρθρα 60 ΕΚ, 301 ΕΚ και 308 ΕΚ δεν παρέχουν αρμοδιότητα για την έκδοση του βαλλόμενου κανονισμού.
   Τρίτον, ο προσφεύγων διατείνεται ότι το Συμβούλιο ενήργησε σε αντίθεση με το άρθρο 1, παράγραφος 4, της κοινής θέσεως 2001/931 της 27ης Δεκεμβρίου 2001 (3) και παρέβη ουσιώδεις διαδικαστικές διατάξεις και αρχές του κοινοτικού δικαίου, και μεταξύ αυτών την υποχρέωση αιτιολογήσεως. Κατά τον προσφεύγοντα, οι εθνικές αποφάσεις που μεταξύ άλλων έλαβε υπόψη το Συμβούλιο δεν είναι αποφάσεις που ελήφθησαν από αρμόδια αρχή υπό την έννοια του άρθρου 1, παράγραφος 4, της κοινής θέσεως 2001/931 ή είναι αποφάσεις που κατόπιν εφέσεως εξαφανίστηκαν από τα εθνικά δικαστήρια.
   Τέταρτον, ο προσφεύγων ισχυρίζεται ότι το Συμβούλιο προσέβαλε τα θεμελιώδη δικαιώματα του προσφεύγοντος, και ειδικότερα, το δικαίωμα να γίνεται σεβαστή η ιδιωτική και οικογενειακή ζωή, το δικαίωμα πραγματικής δικαστικής προστασίας και το δικαίωμα ιδιοκτησίας.
   
      (1)  Κανονισμός (ΕΚ) 2580/2001 του Συμβουλίου, της 27ης Δεκεμβρίου 2001, για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας (ΕΕ L 344, σ. 70).
   
      (2)  Απόφαση 2008/583/ΕΚ του Συμβουλίου, της 15ης Ιουλίου 2008, για την εφαρμογή του άρθρου 2, παράγραφος 3, του κανονισμού (ΕΚ) 2580/2001 για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας και για την κατάργηση της αποφάσεως 2007/868/ΕΚ (ΕΕ L 188, σ. 21).
   
      (3)  Κοινή θέση του Συμβουλίου της 27ης Δεκεμβρίου 2001 για την εφαρμογή ειδικών μέτρων για την καταπολέμηση της τρομοκρατίας (ΕΕ L 344, σ. 93).